b'\n_START_ARTICLE_\nSy\xc3\xb6m\xc3\xa4puikot\n_START_PARAGRAPH_\nSy\xc3\xb6m\xc3\xa4puikot ovat kaksi samanmittaista, noin kyn\xc3\xa4nkokoista puikkoa, joita k\xc3\xa4ytet\xc3\xa4\xc3\xa4n ruokailuv\xc3\xa4lineen\xc3\xa4 Kiinassa, Japanissa, Koreassa ja Vietnamissa. Niit\xc3\xa4 k\xc3\xa4ytettiin ennen yleisesti my\xc3\xb6s Thaimaassa, mutta 1800-luvun l\xc3\xa4nsimaalaistamiskampanjan j\xc3\xa4lkeen thairuoka sy\xc3\xb6d\xc3\xa4\xc3\xa4n nuudeleita lukuun ottamatta lusikalla ja haarukalla._NEWLINE_Sy\xc3\xb6m\xc3\xa4puikkoja tehd\xc3\xa4\xc3\xa4n puusta, bambusta, metallista, muovista, norsunluusta ja mammutinluusta. Korealaiset sy\xc3\xb6m\xc3\xa4puikot valmistetaan useimmiten metallista, japanilaiset ja kiinalaiset yleens\xc3\xa4 puusta. Lis\xc3\xa4ksi japanilaiset sy\xc3\xb6m\xc3\xa4puikot ovat yleisesti lyhyempi\xc3\xa4 kuin korealaiset ja kiinalaiset._NEWLINE_Sy\xc3\xb6m\xc3\xa4puikot kehitettiin ainakin 3\xc2\xa0000 vuotta sitten Kiinassa, mahdollisesti jopa 5\xc2\xa0000 vuotta sitten. Legendan mukaan Kungfutse suosi sy\xc3\xb6m\xc3\xa4puikkoja, koska surmaamiseen soveltuvia v\xc3\xa4lineit\xc3\xa4 ei ollut sopiva pit\xc3\xa4\xc3\xa4 esill\xc3\xa4 p\xc3\xb6yd\xc3\xa4ss\xc3\xa4. Keisarin hovissa k\xc3\xa4ytettiin hopeisia puikkoja, jotka uskomuksen mukaan hapettuisivat mustiksi, jos ruuassa oli myrkky\xc3\xa4._NEWLINE_Puikkoja pidet\xc3\xa4\xc3\xa4n yleens\xc3\xa4 oikean k\xc3\xa4den etusormen ja keskisormen sek\xc3\xa4 peukalon v\xc3\xa4liss\xc3\xa4 ja k\xc3\xa4sitell\xc3\xa4\xc3\xa4n pinsettien tapaisesti nostamaan ruoanpalasia suuhun. Eri maissa on toisistaan poikkeavia etikettis\xc3\xa4\xc3\xa4nt\xc3\xb6j\xc3\xa4. Vasemman k\xc3\xa4den k\xc3\xa4ytt\xc3\xb6 alkaa olla hyv\xc3\xa4ksytt\xc3\xa4v\xc3\xa4\xc3\xa4 muuten paitsi eritt\xc3\xa4in muodollisissa tilanteissa. Puikoilla sy\xc3\xb6mist\xc3\xa4 varten ruoka paloitellaan suupaloiksi jo valmistusvaiheessa, ja riisi keitet\xc3\xa4\xc3\xa4n tahmeaksi. Pehme\xc3\xa4\xc3\xa4 ruokaa voi pilkkoa my\xc3\xb6s puikoilla, joskin ruuan nostaminen suun eteen ja siit\xc3\xa4 osien irti pureminen on my\xc3\xb6s hyv\xc3\xa4ksytt\xc3\xa4v\xc3\xa4\xc3\xa4._NEWLINE_Kiinassa valmistetaan vuosittain 15 miljardia paria sy\xc3\xb6m\xc3\xa4puikkoja, joiden valmistamiseen kuluu puuta noin 46 km\xc2\xb2 mets\xc3\xa4\xc3\xa4 vastaava m\xc3\xa4\xc3\xa4r\xc3\xa4. T\xc3\xa4m\xc3\xa4n vuoksi Kiinassa otettiin 1. huhtikuuta 2006 k\xc3\xa4ytt\xc3\xb6\xc3\xb6n viiden prosentin vero kertak\xc3\xa4ytt\xc3\xb6isille sy\xc3\xb6m\xc3\xa4puikoille.'